પ્રાર્થના માટે એક શાંત, સ્વચ્છ અને કાયમી રૂમ રાખો. તમારા ઇષ્ટદેવનો ફોટો એવી રીતે રાખો કે, તેમનાં ચરણમાં બેસીને તમારી દૃષ્ટિ સીધી ઇષ્ટદેવ પર રાખી શકો. તેમની સામે યોગ્ય રીતે તમારું આસન પાથરો, તેની ઉપર અનુકૂળ આસનમાં બેસો. પ્રભુ ઉપર દૃષ્ટિ માંડીને તેમનાં ચરણથી શરૂ કરી, ધીમે ધીમે ધ્યાનથી તેમનાં અંગોને નિહાળતા નિહાળતા, તેમના દીપ્તિમાન અને મંદ મંદ હાસ્ય સહિતના પરમાનંદ આપતા સ્વરૂપને જુઓ. ત્યાં નજરને સ્થિર કરી તમારા ઇષ્ટદેવના મંત્રની આવૃત્તિ એકદમ ધીમે અને તમે સાંભળી શકો તેવા સ્વરમાં, પૂરા ભાવ અને શ્રદ્ધાથી કરો. દરેક ઇષ્ટમંત્ર સાથે ઉત્સાહથી માળાના મણકા ફેરવતા જાવ.